Өй эше итеп икона ясап килергә кушканнар

	Дустымның оныгы дүртенче класста укый һәм аларга диннәр тарихыннан өй эше итеп икона ясап килергә кушканнар. Дустым дини гаиләдә үскән, үзе дә дин тота торган кеше. Аңлагансыздыр инде, ул ислам динендә.	 Без бик тыңлаучан халык. Мәктәп кушкач, укытучы әйткәч, үтибез инде без аны. Каршы чыгу түгел, каршы уйларга, фикер әйтергә дә куркабыз. Бер-бер фикер белдерсәм, ошатмаслар да, балама кырын карый башларлар кебек тоела. Аңыбызны курку каплаган. Курку аркасында без уйларга сәләтебезне югалтканбыз. Курку аркасында күргән-ишеткәнне уй-фикер аша үткәрә белмибез. Тышкы дөнья колакка элгән ялтыравык ялган сүзләр томалаган уйлау сәләтебезне. Без сүзгә ышанабыз. Әмма ул сүз безнең күңелләрдә туган, акылыбыз тапкан сүз түгел. Без үз сүзебездән үзебез куркабыз. Сөйләшә башласак, сүзебез сүзгә ялганмый, бер-беребезне аңламый аерылышабыз. Икона ясау биреме белән дә шулай килеп чыкты. Кызыксынуым курку катыш өнсезлеккә терәлеп, баланың ата-анасы тарафыннан: “Сиңа нигә кирәк ул?” – дигән сорау белән тәмамланды. 
	Зәрия ХӘБИПОВА, Әлмәт	
Татарстан яшьләре

	№ --- | 03.12.2020	


